Ringene blev fundet af politiet i forbindelse med en indbrudssag i Hobro tilbage i efteråret 2016.

Politiet efterforsker fortsat i en indbrudssag fra Hobro, hvor efterforskerne 16. oktober 2016 fandt flere stjålne effekter – og heriblandt fandt politifolkene tre vielsesringe. Det er disse ringe, som politiet nu søger efter de rette ejere til. De to af ringene er indgraveret med ”Inger 30-6-11” og ”Carsten 30-6-11”, mens den tredje ring er indgraveret med ”Gitte 17-9-12”. - Der er tale om tre sølvringe, og vi formoder, at de er stjålet i Hobro-området, siger politikommissær Preben Møller fra Nordjyllands Politi, der dog pointerer, at ringene sagtens oprindeligt kan stamme fra andre steder i landet end Hobro-området. Ved man, hvem der ejer disse ringe, kan man ringe til Nordjyllands Politi via 114 og spørge efter politikommissær Preben Møller.